**Кімге:** Қазақстан Республикасы Ауыл шаруашылығы министрлігінің Агроөнеркәсіптік кешендегі мемлекеттік инспекция комитеті

**Автордың аты-жөні және лауазымы:** Харесова Н.Т., Қазақстан Республикасы Ауыл шаруашылығы министрлігі Агроөнеркәсіптік кешендегі мемлекеттік инспекция комитетінің Құқықтық және құжаттамалық қамтамасыз ету басқармасы басшысы

**Күні:** 2024 жылғы 5 наурыз

**АНАЛИТИКАЛЫҚ ЖАЗБА**

**Тақырыбы: Қазақстан Республикасының Ауыл шаруашылығы министрлігі Агроөнеркәсіптік кешендегі мемлекеттік инспекция комитетінің жүйесіндегі сыбайлас жемқорлық тәуекелдері**

 **Кіріспе**

«Агроөнеркәсіптік кешенді және ауылдық аумақтарды дамытуды мемлекеттік реттеу туралы» Қазақстан Республикасының Заңына сәйкес агроөнеркәсіптік кешен - ауыл шаруашылығы, балық шаруашылығы өнімдерін өндіруді, дайындауды, сақтауды, тасымалдауды, қайта өңдеуді және өткізуді, сондай-ақ тамақ өнеркәсібін, оларды қазіргі заманғы техникамен, технологиялық жабдықпен, ақшамен, ақпараттық және басқа да ресурстармен қамтамасыз ететін ілеспе өндірістер мен қызмет салаларын, ветеринариялық-санитариялық және фитосанитариялық қауіпсіздікті, ғылыми қамтамасыз ету мен кадрлар даярлауды қамтитын экономика салаларының жиынтығы [1].

Осы күрделі және кешенді саланың маңызды бөлігі болып табылатын, мемлекеттің азық-түлік қауіпсіздігін қамтамасыз ететін, фитосанитариялық ахуалдың тұрақты болуына жауапты мемлекеттік органның қызметінде сыбайлас жемқорлық құқық бұзушылықты болдырмау – өзектілігі жоғары тақырыптардың бірі.

Оған қоса, Қазақстан Республикасы Үкіметінің 2021 жылғы
30 желтоқсандағы № 960 қаулысымен бекітілген Қазақстан Республикасының агроөнеркәсіптік кешенін дамытудың 2021 – 2030 жылдарға арналған тұжырымдамасында **агроөнеркәсіптік кешендегі бақылау және қадағалау функцияларын жүзеге асыру, мемлекеттік қызметтер көрсету кезінде сыбайлас жемқорлық белгілерінің жоғарылығы** өсімдік шаруашылығы саласының негізгі проблемаларының бірі ретінде көрсетілген [2].

Мемлекет басшысы сыбайлас жемқорлықпен ымырасыз күресу мемлекеттік саясаттағы негізгі басымдықтың бірі екендігін әрдайым баса атап өтеді. Президентіміздің пікірінше, заң үстемдігін орнатып, нағыз құқықтық мемлекет құру үшін, ең алдымен, жемқорлықтың тамырына балта шабу керек [3].

Әрбір салада сыбайлас жемқорлықты түбегейлі жою үшін терең талдау жасап, салдарымен емес, сыбайлас жемқорлық тәуекелдерімен, нақты айтқанда, құқық бұзушылықтың орын алуына әкелген себептермен күресу маңызды.

**Негізгі бөлім**

Жалпы, 2022 және 2023 жылдардағы статистикалық мәліметтерге сай өсімдіктер карантині жөніндегі мемлекеттік инспекторлармен жасалған сыбайлас жемқорлық құқық бұзушылықтардың саны екі есеге артқан.

Салада сыбайлас жемқорлық құқық бұзушылықтар мемлекеттік карантиндік фитосанитариялық бақылау функциясын жүзеге асыру кезінде өсімдіктер карантині жөніндегі мемлекеттік инспекторлар тарапынан орын алған.

Өсімдіктер карантині саласы Кәсіпкерлік кодекстің нормаларына сай бақылау емес қадағалау жүзеге асырылатын сала болып табылады. Қадағалау мемлекеттік құзыретті орган өкілінің жедел ден қоюын талап ететіндігімен ерекшеленеді [4].

Мемлекеттік қадағалауды жүзеге асыру барысында өсімдіктер карантині жөніндегі мемлекеттік инспектор «Өсімдіктер карантині туралы» Қазақстан Республикасының Заңын және Қазақстан Республикасы Ауыл шаруашылығы министрінің 2015 жылғы 29 маусымдағы № 15-08/590 бұйрығымен бекітілген Қазақстан Республикасының аумағын карантиндiк объектiлерден және бөтен тектi түрлерден қорғау жөнiндегi қағидаларды басшылыққа алады.

Сонымен бірге, осы заңға тәуелді нормативтік құқықтық акті негізінде өсімдіктер карантині саласында мемлекеттік қызметтер көрсетіледі. Бұлардың ішінде келесі екі құжатты беру кезінде сыбайлас жемқорлық құқық бұзушылықтары жасалған: мемлекет ішінде тасымалдауға арналған карантинге жатқызылған өнімнің карантиндік жай-күйін куәландыратын құжат **карантиндік сертификат беру** және карантинге жатқызылған экспорттық өнімнің карантиндік жай-күйін куәландыратын құжат **фитосанитариялық сертификат беру**.

Соның ішінде, бұл фактілердің барлығы карантиндік немесе фитосанитариялық сертификаттарды рәсімдеу үшін **тегін** мемлекеттік қызметті көрсету барысында **жете тексеру кезінде** пара беру/ пара алумен байланысты.

Өсімдіктер карантині жөніндегі мемлекеттік инспектор карантинге жатқызылған өнімді **жете тексеруде** өнім иесімен тікелей байланысқа түсіп, мемлекеттік қызметті алушы мемлекеттік инспекторға өнімді көрсетеді, инспектор өнімді қарап, морфологиялық белгілері бойынша карантиндік объектілерге, бөтен текті түрлерге ұқсас организмдер, өсімдіктер ауруларының белгілері, карантинге жатқызылған өнімдердің карантиндік объектілермен және бөтен текті түрлермен зақымдану белгілері анықталған кезде, инспектор көрсетілетін қызметті алушының қатысуымен карантинге жатқызылған өнімнің үлгілерін алуды жүзеге асырады және зиянкестердің түрлік құрамын, өсімдіктер мен арамшөптер ауруларын және олардың карантиндік объектілерге тиесілілігін анықтау үшін үлгілерді зертханалық сараптамаға жібереді [5].

 Бұл жерде, мемлекеттік инспектор бейнетіркегіш құрылғыларымен жабдықталғанмен, тәжірибеде бейнетіркегіш құрылғыларының жады аз болғандықтан, барлық рәсімдерді толық түсіре алмайды.

 Осы кезеңде мемлекеттік қызметті алушы карантинге жатқызылған өнімге, өнімнің тез бұзылатындығын, шет мемлекеттерге мерзімінде жеткізу және өзге де себептерін негізге алып, рұқсаттама құжаттарын мемлекеттік инспектордың тезірек рәсімдеуі үшін мүдделі болады. Бұл сыбайлас жемқорлық тәуекелінің ықтималдығы жоғарылығын көрсетеді.

Сондықтан, сыбайлас жемқорлыққа қарсы бағытталған заңнама талаптарын бұзып, азық-түлік қауіпсіздігін сақтауды негізге алмай, мемлекеттік уәкілетті орган өкілінің жеке мүддесін мемлекет мүддесінен жоғары қоюына келесі факторлар әсер етеді.

|  |  |
| --- | --- |
| **Саяси факторлар** | **Экономикалық факторлар** |
| - саланы түбегейлі реформалаудың болмауы;- саланы реттеуші нормативтік құқықтық актілердің кемшіліктері (нақты нормалардың болмауы). | * өсімдіктер карантині саласын жетілдіру үшін қаржы құралдарының бөлінбеуі;
* отандық ауыл шаруашылығы тауарларын өндірушілердің бәсекеге қабілетсіздігі.
 |
| **Социологиялық факторлар** | **Технологиялық факторлар** |
| * өсімдіктер карантині жөніндегі мемлекеттік инспекторлар жалақыларының аздығы;
* өсімдіктер карантині және оларды қорғау бойынша мамандықтардың сұраныста болмауынан білікті кадрлардың тапшылығы.
 | * саланы цифрландырудың жетілдірілмеуі;
* мемлекеттік инспекторлардың материалдық-техникалық құрылғылармен әлсіз жабдықталуы;
* зертханалардың заманауи құрылғылармен жабдықталмауынан, үлгіні зерттеу рәсімдерінің созылуы.
 |

 **Кесте - Pest талдау**

**Халықаралық тәжірибе**

Еуразиялық Экономикалық Одаққа мүше елдердің тәжірибесі, мәселен, Ресей Федерациясында сертификаттар беру тек зертханалық қорытындылар негізінде жүзеге асырылады, бұл ретте **инспектор** әкетілетін өнімнің фитосанитариялық жай-күйі бойынша **шешім қабылдамайды.** Импорт кезінде инспектор үлгілерді іріктейді және нәтижелері бойынша міндетті түрде зертханалық сараптамаға жібереді, шешім қабылдайды. «Аргус-ФИТО» ФМАЖ ақпараттық жүйесі енгізілді.

Іс жүзінде барлық елдерде өнім сапасын зертханалық зерттеу ақылы негізде және өнім иесі есебінен жүзеге асырылады.

Еуропалық Одақ деңгейінде TRACES қадағалап отырудың бірыңғай ақпараттық жүйесі енгізілді, сондай-ақ ұлттық ақпараттық жүйелер қолданылады.

Шетелдік тәжірибені талдау көрсеткендей, карантиндік фитосанитариялық бақылауды **ақылы жүргізуге** және **рұқсат беру құжаттарын ақылы** негізде беруге көшудің елімізде қолданылып жүрген карантиндік фитосанитариялық бақылау жүргізу және рұқсат беру құжаттарын беру жүйесімен салыстырғанда мынадай себептер бойынша артықшылығы бар: сыбайлас жемқорлық тәуекелдері жоқ; түсетін қаражат, оның бір бөлігі бюджетке, ал қалған бөлігі инспекторларды материалдық көтермелеуге, қызметтің материалдық-техникалық базасын жаңартуға жұмсалады [2].

Сәйкесінше, бұл шет мемлекеттер тәжірибелерін мемлекеттің осы саладағы қадағалау жүйесін жетілдіруде қолдану ұсынылады.

**Қорытынды**

Өсімдіктер карантині саласындағы сыбайлас жемқорлық тәуекелдерін жою, сыбайлас жемқорлықпен күрес мемлекеттің ғана емес, қоғамдық ұйымдар мен жеке кәсіпкерлердің де бірлескен әрекеттерінің нәтижесінде іске асады. Егер мемлекеттің шекарасына карантиндік организмдер енсе, егін алқаптары үлкен қауіп-қатерге ұшырап, жалпы экожүйеге зиян келеді.

Осыған орай, қадағалаудың тиімді және ашық механизмдерін жасап, сыбайлас жемқорлық үшін жауаптылықты күшейту, халық арасында өсімдіктер карантині саласындағы заңнамалық нормаларды түсіндіруді күшейту маңызды болып табылады.

Сонымен қатар өсімдіктер карантині жөніндегі мемлекеттік инспекторлардың аттестациясы мен біліктілігін арттыру курстарынан тұрақты түрде өтуі, салаға жаңа ақпараттық технологияларды енгізу, бақылау құрылымдары мен басқа да ұйымдардың (мысалы, зертхана) арасында жауапкершілікті бөлу сыбайлас жемқорлық тәуекелдерін төмендетуге мүмкіндік береді.

**Ұсыныстар**

Сонымен, өсімдіктер карантині саласында сыбайлас жемқорлық тәуекелдерін болдырмау үшін келесідей шаралар ұсынылады:

* рұқсаттама құжаттарын беру кезеңінде мемлекеттік көрсетілетін қызметтің ашықтығын қамтамасыз етуді толық түсіру үшін инспекторларды жады бір күндік түсірілімді сақтай алатын сапалы бейнетіркегіш құрылғыларымен жарақтандыру;
* өсімдіктер карантині саласындағы айыппұлдардың бір бөлігін мемлекеттік инспекторларды қаржылай көтермелеуге және материалдық-техникалық жарақтандыруға жіберу;
* салалық заңнаманың талаптарын ауыл шаруашылығы тауарларын өндірушілерге әлеуметтік желі, басқа да қолжетімді ақпараттық құралдар арқылы тұрақты негізде түсіндіру.

**Пайдаланылған дереккөздер / әдебиеттер тізімі**

1. «Агроөнеркәсіптік кешенді және ауылдық аумақтарды дамытуды мемлекеттік реттеу туралы» Қазақстан Республикасының 2005 жылғы
8 шілдедегі № 66 Заңы // <https://adilet.zan.kz/kaz/docs/Z050000066_>
2. «Қазақстан Республикасының агроөнеркәсіптік кешенін дамытудың 2021 – 2030 жылдарға арналған тұжырымдамасын бекіту туралы» Қазақстан Республикасы Үкіметінің 2021 жылғы
30 желтоқсандағы № 960 қаулысы // <https://adilet.zan.kz/kaz/docs/P2100000960>
3. Қасым-Жомарт Тоқаев Сыбайлас жемқорлыққа қарсы іс-қимыл мәселелері жөнінде кеңес өткізді // <https://www.akorda.kz/kz/kasym-zhomart-tokaev-sybaylas-zhemkorlykka-karsy-is-kimyl-maseleleri-zhoninde-kenes-otkizdi-112014>
4. Қазақстан Республикасының Кодексі 2015 жылғы 29 қазандағы
№ 375-V ҚРЗ // <https://adilet.zan.kz/kaz/docs/K1500000375>
5. «Қазақстан Республикасының аумағын карантиндiк объектiлерден және бөтен тектi түрлерден қорғау жөнiндегi қағидаларды бекіту туралы» Қазақстан Республикасы Ауыл шаруашылығы министрінің 2015 жылғы
29 маусымдағы № 15-08/590 бұйрығы
// <https://adilet.zan.kz/kaz/docs/V1500012032>